Omkoop-bewerings: Hou Gwede aanspreeklik, vra Sanef | Netwerk24
Deur Philda Essop 13 November 2019 14:16
Die Suid-Afrikaanse Redakteursforum (Sanef) het pres. Cyril Ramaphosa en die parlementêre komitee oor etiek en ledebelange versoek om Gwede Mantashe, minister van minerale bronne en energie, aanspreeklik te hou vir sy bewering dat hy twee joernaliste omgekoop het.
Vroeër is berig dat Mantashe beweer het dat hy twee joernaliste van die Sunday World R70 000 betaal het om sy beweerde sekseskapades met 'n student uit die koerante te hou. Hy het egter later dié bewering teruggetrek.
Die DA het reeds gevra dat die etiekkomitee Mantashe, die ANC se nasionale voorsitter en 'n LP, moet ondersoek.
Dit was nadat die Sunday World berig het dat die getroude Mantashe en die ongetroude Tito Mboweni, minister van finansies, glo in 'n liefdesdriehoek met 'n 26-jarige student van Pretoria gewikkel is.
Sanef, wat op 29 Oktober oor die kwessie aan Ramaphosa geskryf het, het Woensdag in 'n verklaring gesê hy het weer aan die president geskryf en hom gevra om Mantashe vir sy uitlatings aanspreeklik te hou.
"Minister Mantashe het steeds nie om verskoning gevra vir sy stelling dat hy joernaliste by die Sunday World omgekoop het om 'n berig oor sy persoonlike lewe uit die koerante te hou nie. Ons neem wel kennis dat hy die stelling teruggetrek het.
"Dit is vir Sanef 'n ernstige saak en ons sal voortgaan om antwoorde te soek. Ons het ook aan die parlementêre etiekkomitee geskryf en gevra dat dié komitee 'n sitting hieroor hou."
Sanef het ook daarop gewys dat die paneellede van die organisasie se onafhanklike ondersoek na media-etiek en geloofwaardigheid, onder leiding van regter Kathy Satchwell, bevestig het dat hulle Mantashe sal nader om 'n voorlegging te doen.
"Sanef is van mening dat hy die joernaliste by die Sunday World, die koerant, alle joernaliste wie se reputasie hierdeur geskaad is en die Suid-Afrikaanse publiek om verskoning moet vra.
"Sanef dink bruinkoevert-joernalistiek (waar joernaliste betaling vir beriggewing ontvang) is 'n euwel wat nie in enige vorm geduld kan word nie."
Sanef het organisasies en die publiek wat bewyse het van etiese oortredings in die media aangemoedig om voorleggings aan die Satchwell-paneel te doen.